ህገ-ወጥነትን በመከላከል የንግድ ሪፎርሙን ተግባራዊ ማድረግ እንደሚገባ ተገለፀ
የአማራ ብሔራዊ ክልል መንግስት ንግድ ኢንዱስትሪና ገበያ ልማት ቢሮ 5ኛውን የንግድ ቀን ”ዘመናዊ ንግድ ለዘላቂ የኢንዱስትሪ ልማት” በሚል መሪ ቃል በባህር ዳር ከተማ በደማቅ ሁኔታ አክብሯል ፡፡
በንግዱ ዘርፍ ስር ሰዶ የቆየውን በአቋራጭ የመበልፀግ አስተሳሰብና ተግባራትን መንግስት በማስወገድ በጥራትና በዋጋ ተወዳዳሪ ምርትና አገልግሎት ለተጠቃሚዎች ለማድረስ ፤ፍትሃዊ የንግድ አሰራር ለማስፈን የግብዓት ስርዓቱ ዘመናዊ መንገድ በማሻሻልና የህግ ማቀፎችን በማዘጋጀት፤ ለውጭ ምርቶቻችን አስተማማኝ ገበያ በመፍጠር የውጭ ምንዛሬ ግኝትን ለማሳደግና ለልማታዊ ባለሃብቱ ከምንግዜውም የተሻለ ምቹ ሁኔታ ለመፍጠር እየተሰራ መሆኑን ተገልጿዋል፡፡
የንግድ ዘርፍ ከሁሉም የኢኮኖሚ ዘርፎች ጋር በቀጥታም ይሁን በተዘዋዋሪ ስለሚተሳሰር ከየትኛውም ዘርፍ ጋር በቅንጅት ለመስራት የተዘጋጁ የስራ መሪዎችና ፈፃሚዎች የሚያስፈልጉት የኢኮኖሚ ዘርፍ መሆኑ እንደተመለከተም ከክልሉ መንግስት ኮሚኒኬሽን ቢሮ የተገኘ መረጃ ጠቁሟል፡፡ በመሆኑም መንግስት ፍትሃዊና ግልፅነት የሰፈነበት ቀልጣፋ የሀገር ውስጥ ግብይት ስርዓት እንዲዘረጋ ፤የህብረተሰቡ የአገልጋይነት ስሜት የተላበሰ የፖለቲካ አመራርና ባለሙያ እንዲኖር ለማድረግ ብርቱ ጥረት መደረግ እንዳለበትም ተሰምሮበታል፡፡ 
በአማራ ብሔራዊ ክልል መንግስት ንግድ ኢንዱስትሪና ገበያ ልማት ቢሮ ሀላፊ አቶ ተስፋዬ ጌታቸው በበኩላቸው እንደገለፁት ልማታዊ የንግድ ግብዓት ዘርፍ ለራዕያችን እና ግቦቻችን መሳካት የማይተካ ሚና አለው፡፡ ይህንእንጂ ይህን ያህል አስፈላጊ ቢሆንም ባለፉት ስርዓቶች ተሰጥቶት የቆየው ትኩረት ዝቅተኛ በመሆኑ የዘርፉንና አጠቃላይ ኢኮኖሚውን ጭምር ጉድቶት መቆየቱን ገልፀው፤ በክልሉ ዘመናዊ የንግድ ስርዓት እንዲሰፍን የንግድ ሪፎርሙን መሰረት አድርጐ በመንቀሳቀስ በክልሉ በአሁኑ ሰዓት ከ35ዐ ሺ በላይ የሚሆኑ ነጋዴዎችን ወደ ህጋዊ የንግድ ስርዓት በማስገባት የፀና የንግድ ፈቃድ እንዲኖራቸው የተደረገ ሲሆን በየጊዜው የሚታዩ ህገ-ወጥ የንግድ እንቅስቃሴዎች ከአጋር አካለት ጋር በመስራት ለማስተካከል የተጀመሩ ስራዎች መኖራቸውን ተናግረዋል፡፡
 የንግድ ዘርፍ ለሀገሪቱ የኢኮኖሚ እድገት ዋና ሞተር ከመሆኑም ባሻገር ሰፊ የስራ ዕድል የሚፈጠርበት መሆኑንም ተናግረዋል፡፡
በተሳታፊዎች መካከል የንግድ መስሪያ ቤቶችና የንግድ ምክር ቤቶች በጋርና በቅንጅት በመስራት ፤የህብረተሰቡን የአመለካከት ክፍተት በመሙላት መንግስትን ሳይጠብቅ የንግድ ስርዓቱን የሚያስከብር ህብረተሰብ በመፍጠር ህገወጥ ነጋዴወችን መከላከል የጋራ ግንዛቤ ላይ መድረስ መቻሉም ተጠቁሟል፡፡ 